Գաբրիել Պալետտա

Գաբրիել Պալետտա (իտալերեն՝ Gabriel Paletta, փետրվարի 15, 1986(1986-02-15), Բուենոս Այրես, Արգենտինա), Արգենտինայում ծնված իտալացի պրոֆեսիոնալ ֆուտբոլիստ։ Ներկայումս հանդես է գալիս Միլանի կազմում։ Խաղում է կենտրոնական պաշտպանի դիրքում։


== Ակումբային կարիերա ==
Պալետտան արգենտինական Բանֆիլդի ակադեմիայի սան է։ Բանֆիլդի առաջին թիմում սկսել է հանդես գալ 2005 թվականին։


=== Լիվերպուլ ===
2006 թվականի հուլիսի 4-ին Պալետտան 4 տարվա պայմանագիր կնքեց անգլիական Լիվերպուլի հետ՝ դառնալով երկրորդ արգենտինացի ֆուտբոլիստը, ով խաղացել է մերսիսայդական ակումբի կազմում։ Իր դեբյուտը նշել է Ռեքսհեմի դեմ մինչմրցաշրջանային ընկերական խաղում։ Իր առաջին գոլը խփել է 2006 թվականի հոկտեմբերի 25-ին՝ 2006-2007 մրցաշրջանի Ֆուտբոլային Լիգայի գավաթի երրորդ ռաունդի Ռեդինգի դեմ խաղում։ Պրեմիեր Լիգայում դեբյուտը նշեց դեկտեմբերի 2-ին՝ Ուիգան Ատլետիկի դեմ խաղում։ Բացի այս խաղից Պալետտան անցկացրեց ևս 2 խաղ Պրեմիեր Լիգայում Լիվերպուլի կազմում։
Չեմպիոնների Լիգայում իր դեբյուտը Պալետտան նշեց 2006 թվականի դեկտեմբերի 5-ին՝ խմբային փուլի Գալատասարայի դեմ խաղում։ 2006-2007 մրցաշրջանում արգենտինացին անցկացրեց ընդամենը 8 խաղ բոլոր մրցաշարերում, ինչից հետո հաղորդվեց, որ հուլիսի 9-ին նա 1 տարվա վարձավճարով կտեղափոխվի իսպանական Լևանտե։ Չնայած Լիվերպուլի մարզիչ Ռաֆայել Բենիտեսը հաստատեց Պալետտայի տրանսֆերը՝ այն չկայացավ։


=== Բոկա Խունիորս ===
2007 թվականի օգոստոսի 26-ին տեղափոխվեց Բոկա Խունիորս։ Իր դեբյուտը նշեց օգոստոսի 29-ին` Ինդեպենդիենտեի դեմ խաղում։ Սեպտեմբերի 23-ին՝ Խիմնասիա Խուխույի եմ խաղում Պալետտան խփեց իր առաջին գոլը Բոկա Խունիորսի կազմում։ Հոկտեմբերի 7-ին նա մասնակցեց իր առաջին Սուպերկլասիկոյին, որն ավարտվեց Ռիվեր Փլեյթի հաղթանակով 2-0 հաշվով։ Պալետտան նաև մասնակցեց 2007 թվականի Աշխարհի ակումբային առաջնությանը, որի եզրափակչում Բոկա Խունիորսը 4-2 հաշվով պարտվեց Միլանին։ Իր առաջին խաղը Լիբերտադորեսի գավաթում անցկացրեց փետրվարի 20-ին՝ Մարակայբոյի դեմ խաղում։
2008 թվականի նոյեմբերի 9-ին՝ Արսենալ Սարանդիի դեմ խաղում Պալետտան ստացավ խաչադիր կապանների վնասվածք և բաց թողեց 6 ամիս։ Արգենտինացին դաշտ վերադարձավ 2009 թվականի մայիսի 17-ին՝ Արսենալ Սարանդիի դեմ խաղում։ 1 շաբաթ անց՝ մայիսի 24-ին՝ Վելես Սարսֆիլդի դեմ խաղում Պալետտան ձգեց կոճը և փոխարինվեց խաղի 15-րդ րոպեին։
2009 թվականին հայտնի դարձավ, որ Պալետտայի տրանսֆերով հետաքրքրվում են իտալական Պալերմոն և հունական Պանատինաիկոսը։ Իր վերջին հանդիպումը Բոկա Խունիորսի կազմում անցկացրեց 2010 թվականի մայիսի 14-ին՝ իր նախկին ակումբ Բանֆիլդի դեմ խաղում։ Այս խաղում նա դարձավ ինքնագոլի հեղինակ։


=== Պարմա ===
2010 թվականի հուլիսի 6-ին Պալետտան տեղափոխվեց Սերիա A-ում հանդես եկող Պարմա։ 2012 թվականի օգոստոսին արգենտինացին 3 տարով երկարաձգեց իր պայմանագիրը ակումբի հետ մինչև 2017 թվականը։ Պարմայի կազմում անցկացրեց 5 մրցաշրջան՝ մասնակցելով 131 խաղի և դառնալով 6 գոլի հեղինակ։


=== Միլան ===
2015 թվականի փետրվարի 2-ին Պալետտան միացավ Միլանին 3.5 միլիոն եվրոյի դիմաց։ Նա կնքեց 3.5 տարվա պայմանագիր։
Այնուամենայնիվ, Պալետտան չկարողացավ ամրապնդվել թիմում և 2015 թվականի օգոստոսի 27-ին 1 տարվա վարձավճարով տեղափոխվեց Ատալանտա։ Վարձավճարից վերադարձավ 2016 թվականի հունիսին և նոր մարզիչ Վինչենցո Մոնտելլայի գլխավորությամբ կարողացավ դառնալ Միլանի հիմնական կազմի խաղացող։


== Միջազգային կարիերա ==
2005 թվականին Պալետտան Արգենտինայի մինչև 20 տարեկանների հավաքականի կազմում մասնակցեց Աշխարհի երիտասարդական առաջնությանը։ Այդ հավաքականում նա խաղում էր Լիոնել Մեսսիի և Սերխիո Ագուերոյի հետ, և անցկացրեց առաջնության բոլոր 7 խաղերը, իսկ Արգենտինան հաղթեց գավաթը։
Պալետտայի նախնիները Իտալիայի Կրոտոնե գավառի Սավելի կոմունայից էին, ինչի հետևանքով Պալետտան իրավասու էր խաղալ նաև Իտալիայի հավաքականի կազմում։ 2014 թվականի մարտին նա հրավիրվեց Իտալիայի ազգային հավաքական՝ Իսպանիայի դեմ ընկերական խաղի համար։ Իր դեբյուտը հավաքականի կազմում նշեց մարտի 5-ին՝ Իսպանիայի դեմ խաղում։
2014 թվականի հունիսի 1-ին Պալետտան հայտավորվեց Իտալիայի հավաքական՝ 2014 թվականի Աշխարհի առաջնության համար։ Առաջնությունում իր դեբյուտը նշեց հունիսի 14-ին՝ Անգլիայի դեմ խաղում։


== Կարիերայի վիճակագրություն ==


=== Ակումբային ===
2017 թվականի մայիսի 29-ի դրությամբ


=== Միջազգային ===
2017 թվականի օգոստոսի 5-ի դրությամբ


== Նվաճումներ ==


=== Ակումբային ===


====== Բոկա Խունիորս ======
Ռեկոպա Սուդամերիկանա. 2008
Արգենտինայի առաջնություն. 2008
ՖԻՖԱ Աշխարհի ակումբային առաջնություն. երկրորդ տեղ 2007


====== Միլան ======
Իտալիայի սուպերգավաթ. 2016


=== Անհատական ===


====== Արգենտինա (մինչև 20) ======
Աշխարհի երիտասարդական առաջնություն. 2005


== Ծանոթագրություններ ==


== Արտաքին հղումներ ==
Պալետտան Լիվերպուլի պաշտոնական կայքում
Պալետտայի մասին նորություններ goal.com-ում
Պալետտան transfermarkt-ում
Պալետտան soccerbase.com-ում
Պալետտան WhoScored.com կայքում